ঢাকায় প্রাচীন নগরায়ণের প্রমাণ হিসেবে পণ্ডিতরা তেজগাঁওয়ে প্রাপ্ত হরিশঙ্কর মূর্তিটির কথাও গুরুত্বের সঙ্গে উল্লেখ করে থাকেন। মূর্তিটির কথা প্রথম উল্লেখ পাওয়া যায় বাংলাদেশ জাতীয় জাদুঘরের অন্যতম প্রতিষ্ঠাতা ও ইতিহাসবিদ ড. নলিনীকান্ত ভট্টশালীর লেখা 'সাম ফ্যাক্টস এবাউট ওল্ড ঢাকা' শীর্ষক প্রবন্ধে। 'বেঙ্গল পাস্ট অ্যান্ড প্রেজেন্ট' শীর্ষক জার্নালের ৪১ খণ্ড প্রথম অংশ ১৯৩৬ খ্রিষ্টাব্দের জানুয়ারি-মার্চ সংখ্যায় প্রবন্ধটি প্রকাশিত হয়। প্রবন্ধে ড. ভট্টশালী প্রাক-মুঘল যুগে, এমনকি প্রাক-মুসলিম যুগেও ঢাকায় নগরের অস্তিত্ব ছিল বলে মত দেন। প্রাক-মুসলিম যুগের ঢাকার নগরায়ণের প্রত্নপ্রমাণ হিসেবে প্রবন্ধে তিনি পিলখানায় প্রাপ্ত প্রাচীন মুদ্রা এবং তেজগাঁওয়ে প্রাপ্ত হরিশঙ্কর মূর্তির কথা উল্লেখ করেন।